b'\n_START_ARTICLE_\nHypotyreose\n_START_SECTION_\nGenerelt\n_START_PARAGRAPH_\nForekomsten av manifest hypotyreose i Norge er antagelig 2\xe2\x80\x933\xc2\xa0%. Forekomsten \xc3\xb8ker med alderen, og sykdommen er 4\xe2\x80\x935 ganger s\xc3\xa5 hyppig hos kvinner som hos menn. Hos eldre kvinner er det 3\xe2\x80\x935\xc2\xa0% som har hypotyreose ._NEWLINE_Prim\xc3\xa6r hypotyreose (svikt i thyreoidea) er vanligst og \xc3\xa5rsaken til nesten (>98\xc2\xa0%) alle tilfeller av hypotyreose. _NEWLINE_Sekund\xc3\xa6r (svikt i hypofysen) eller terti\xc3\xa6r hypotyreose (svikt i hypothalamus), som med et fellesnavn blir kalt overordnet hypotyreose, er sv\xc3\xa6rt sjelden (<2\xc2\xa0%).\n_START_SECTION_\nDiagnostikk\n_START_PARAGRAPH_\nMistanke om hypotyreose f\xc3\xa5r man gjennom sykehistorien og de kliniske funn. Det er viktig \xc3\xa5 tenke p\xc3\xa5 hypotyreose ogs\xc3\xa5 ved uklare sykdomsbilder. En eldre pasient som virker dement kan gjerne ha hypotyreose og bli psykisk velfungerende med thyroxinbehandling._NEWLINE_Det er som regel enkelt \xc3\xa5 bekrefte eller avkrefte diagnosen ved \xc3\xa5 bestemme serumniv\xc3\xa5et av TSH (Thyroidea Stimulerende Hormon) og fritt T4 (Fritt/ikke proteinbundet thyroxin). Forh\xc3\xb8yet TSH og lavt fritt T4 bekrefter diagnosen prim\xc3\xa6r hypothyreose. Fritt T3 (ikke proteinbundet thyroxin med 3 jod-atomer, i motsetning til 4 jodatomer i T4) har ingen plass som rutinepr\xc3\xb8ve ved mistanke om prim\xc3\xa6r hypothyreose, fordi serum-konsentrasjonen er normal eller til og med forh\xc3\xb8yet i de tidlige stadier av sykdommen. Hos pasienter med hypothyreose pga. sykdom i hypofysen eller hypothalamus er de typiske funnene normal eller lav TSH og lav fritt T4._NEWLINE_Forh\xc3\xb8yet anti-TPO (autoantistoffer mot tyreoperoksidase) taler sterkt for autoimmun tyreoiditt. Ved subklinisk hypotyreose (forh\xc3\xb8yet TSH, normal fritt T4) er det av prognostisk verdi \xc3\xa5 bestemme anti-TPO. En h\xc3\xb8y verdi tyder p\xc3\xa5 at sykdommen vil progrediere._NEWLINE_Medf\xc3\xb8dt hypotyreose, kretinisme, er et spesielt problem. Det utf\xc3\xb8res screening-unders\xc3\xb8kelser med blodpr\xc3\xb8ver av alle nyf\xc3\xb8dte for \xc3\xa5 avsl\xc3\xb8re medf\xc3\xb8dt hypotyreose. Det er viktig \xc3\xa5 stille diagnosen tidlig, fordi ubehandlet gir tilstanden skader p\xc3\xa5 sentralnervesystemet med psykisk utviklingshemning og redusert lengdevekst._NEWLINE_Det er viktig \xc3\xa5 v\xc3\xa6re klar over at ved annen alvorlig sykdom finner man regelmessig endringer i de vanlige thyreoidea-funksjonspr\xc3\xb8vene. Ved alvorlig sykdom kan det v\xc3\xa6re vanskelig \xc3\xa5 identifisere de som har hypotyreose.\n_START_SECTION_\nKomplikasjoner\n_START_PARAGRAPH_\nVed hypotyreose f\xc3\xa5r mange legemidler forsterket effekt pga. langsommere metabolisering i leveren (digitalis, betareseptor-antagonister, morfin, sedativa og andre psykofarmaka).\n_START_SECTION_\nBehandling\n_START_PARAGRAPH_\nPasienter med prim\xc3\xa6r hypotyreose behandles med levotyroksin. Behandlingen skal alltid starte med en lav dose som gradvis \xc3\xb8kes til serumniv\xc3\xa5et av TSH er normalisert. _NEWLINE_Hos eldre pasienter, og spesielt om de har koronar hjertesykdom, m\xc3\xa5 behandlingen starte meget forsiktig. Behandlingsm\xc3\xa5let er \xc3\xa5 gj\xc3\xb8re pasienten eutyreoid og \xc3\xa5 normalisere TSH- og fritt T4-konsentrasjonen._NEWLINE_Legemidler (bl.a. aluminiumhydroksid, kolestyramin og kolestipol) og tarmsykdommer kan redusere absorbsjonen av tyroksin._NEWLINE_Overdosering kan medf\xc3\xb8re \xc3\xb8kt risiko for utvikling av osteoporose._NEWLINE_Pasienter med overordnet hypotyreose behandles med levotyroksin p\xc3\xa5 samme m\xc3\xa5te som de som har prim\xc3\xa6r hypotyreose, men doseringen m\xc3\xa5 styres etter den kliniske responsen og serumniv\xc3\xa5et av fritt T4. F\xc3\xb8r behandling starter m\xc3\xa5 hypofyse-funksjonen v\xc3\xa6re utredet og glukokortikoid-behandling startet hvis det foreligger ACTH-mangel (sekund\xc3\xa6r binyrebarksvikt)._NEWLINE_Den f\xc3\xb8rste behandling kom i 1850-\xc3\xa5rene og besto i \xc3\xa5 spise deler av dyrekjertler. Dette ble raskt et apotekerfremstilt legemiddel og produksjonen etter hvert overtatt av st\xc3\xb8rre laboratorier. Man hadde den gang problemer med ensformighet i produksjonen. B\xc3\xa5de hver tablett og hver produksjonsserie (Batch) hadde litt forskjellig innhold av virkestoffene._NEWLINE_Etter hvert kom produktstandarden Thyroid USP. Denne fremst\xc3\xa5r idag som et ensartet grunnlag for videre tablettproduksjon. Med moderne krav til sikkerhet og produktensformitet ultramoderne metoder for \xc3\xa5 n\xc3\xa5 dette, vil tabletter som eks. Levaxin, Armour Thyroid og Westhyroid sv\xc3\xa6rt stabile produkter._NEWLINE_P\xc3\xa5 midten av 60-tallet fant den kjemiske industri ut at man kunne benytte en nyoppdaget syntesemetode til \xc3\xa5 syntesere ett av hormonene kjertelen produserer \xe2\x80\x93 forhormonet T4. Denne produksjonsmetoden utkonkurrerte de gamle metodene enkelt ved \xc3\xa5 utgi seg for \xc3\xa5 v\xc3\xa6re det samme \xc2\xabbare bedre\xc2\xbb \xe2\x80\x93 for \xc3\xa5 bruke et argument fra den tiden. _NEWLINE_S\xc3\xa5 enkelt var det, at man ikke engang beh\xc3\xb8vde \xc3\xa5 henvise til produkt-tester mot de etablerte legemidlene. Man trengte ikke vise at det nye produktet var bedre \xe2\x80\x93 myndighetene i land etter land godtok industriens forklaring uten \xc3\xa5 kreve etterpr\xc3\xb8ving og er fortsatt ett av meget f\xc3\xa5 legemidler som ikke har fremlagt slikt bevis._NEWLINE_I Norge markedsf\xc3\xb8res syntetisk tyroksin som \xc2\xabLevaxin\xc2\xbb av Takeda Nycomed og \xc2\xabEuthyrox\xc2\xbb av Merck.'